Historisk sett begynte man med skriftgransking samtidig med annen kriminalteknikk, mot slutten av 1800-tallet. Vitenskapelige metoder ble ansett som pålitelige og begynte å spille en rolle for etterforskning av forbrytelser. I begynnelsen var kriminalteknikken lite spesialisert. De som påtok seg slike oppdrag, ble oppnevnt av politiet fra sak til sak. Kjemikeren Ludvig Henrik Benjamin Schmelck (1858−1916) opprettet i 1881 det første laboratoriet i Norge for næringsmidler. Som anerkjent kjemiker oppnevnte politiet ham når de hadde behov for rettskjemiske undersøkelser, og andre oppgaver innenfor kriminalteknikk, som skriftgransking.